Document ID: 32002D0856

Id-Deċiżjoni tal-Kummissjoni
tad-29 ta' Ottubru 2002
li tispeċifika kondizzjonijiet speċifiċi għal importazzjoni ta' prodotti tal-ħut minn Greenland
(notifikat taħt dokument numru K(2002) 4091)
(test b'relevanza ŻEE)
(2002/856/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tispeċifika l-kondizzjonijiet ta' saħħa għal produzzjoni u t-tqegħid fis-suq ta' prodotti tal-ħut [1], kif l-aħħar emendata minn Direttiva 97/79/KE [2], u b'mod partikolari l-Artikolu 11.1 tagħha,
Billi:
(1) Seħħet spezzjoni f'isem il-Komunità fi Greenland sabiex ikunu verifikati l-kondizzjonijiet li fihom huma prodotti, maħżuna u mwassla lejn il-Komunità prodotti tal-ħut.
(2) Il-ħtiġijiet fil-leġislazzjoni ta' Greenland dwar spezzjonijiet sanitarji u kontroll ta' prodotti tal-ħut jistgħu jitqiesu bħala ekwivalenti għal dawk speċifikati f'Direttiva 91/493/KEE.
(3) B'mod partikolari, "l-Amministrazzjoni Daniża Veterinarja u ta' l-Ikel (DVFA)", permezz ta' l-Awtorità Reġjonali Veterinarja u tal-Kontroll ta' l-Ikel tagħha fi Greenland, it-"Todevareregionen Nordjylland", hija kapaċi li effettivament tivverifika l-implimentazzjoni tal-leġislazzjoni fis-seħħ.
(4) Huwa xieraq li jkunu speċifikati regoli dettaljati dwar ċertifikati tas-saħħa li jridu, taħt Direttiva 91/493/KEE, ikunu mal-konsenji ta' prodotti tal-ħut importati fil-Komunità minn Greenland. B'mod partikolari dawk ir-regoli għandhom jispeċifikaw ċertifikat mudell, ir-rekwiżiti minimi fejn għandha x'taqsam lingwa jew lingwi li biha għandhom jinkitbu u l-istatus tal-persuna li tista' tiffirma.
(5) Il-marka li għandha titwaħħal mal-pakketti ta' prodotti tal-ħut għandha tagħti l-isem ta' pajjiż terz u n-numru ta' approvazzjoni/reġistrazzjoni ta' l-istabbiliment, l-inġenji tal-fabbrika, friża jew inġenji tal-friża ta' oriġini, bl-eċċezzjoni ta' ċerti prodotti friżati.
(6) Huwa wkoll meħtieġ li ssir lista ta' stabbilimenti approvati, inġenji tal-fabbrika, jew friża, u lista ta' inġenji tal-friża mgħammra skond ir-rekwiżiti ta' Direttiva tal-Kunsill 92/48/KEE tas-16 ta' Ġunju 1992 li tispeċifika r-regoli minimi ta' l-iġene applikabli għal prodotti tal-ħut maqbuda abbord ċerti inġenji skond l-Artikolu 3(1) (a) (I) ta' Direttiva 91/493/KEE [3]. Dawn il-listi għandhom isiru fuq il-bażi ta' komunikazzjoni mid-DVFA lill-Kummissjoni. Hija għaldaqstant ir-responsabbiltà tad-DVFA sabiex tassigura konformità mad-djonjiet relevanti ta' Direttiva 91/493/KEE.
(7) Id-DVFA pprovdiet assigurazzjonijiet uffiċjali dwar konformità mar-regoli mniżżla f'Kapitolu V ta' l-Anness ta' Direttiva 91/493/KEE f'dak li hu l-kontroll ta' prodotti tal-ħut, u dwar il-konformità ma' rekwiżiti iġeniċi ekwivalenti għal dawk spċifikati minn dik id-Direttiva.
(8) Il-miżuri provduti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-"Amministrazzjoni Daniża Veterinarja u ta' l-Ikel (DVFA)", permezz ta' l-Awtorità Reġjonali Veterinarja u tal-Kontrol ta' l-Ikel tagħha fi Greenland, it-"Todevareregionen Nordjylland", għandha tkun l-awtorità kompetenti fi Greenland għal verifika u ċertifikazzjoni ta' prodotti tal-ħut mar-rekwiżiti ta' Direttiva 91/493/KEE.
Artikolu 2
1. 1.Prodotti tal-ħut importati fil-Komunità minn Greenland għandhom jilħqu l-kondizzjonijiet imniżżla f'paragrafi 2, 3 u 4.
2. Kull konsenja għandha tkun akkumpanjata minn ċertifikat ta' saħħa oriġinali numerat, komplut fis-sħiħ, iffirmat, datat u li fih karta waħda skond il-mudell fl-Anness 1.
3. Il-prodotti għandhom jiġu mill-istabbilimenti approvati, inġenji tal-fabbrika jew friża jew minn inġenji tal-friża reġistrati mniżżla fl-Anness II.
4. Barra fil-każ ta' prodotti tal-ħut iffriżati bil-grossa u intiżi għal produzzjoni ta' ikel priservat, il-pakketti kollha għandu jkollhom il-kelma "GREENLAND" u n-numru ta' l-approvazzjoni/reġistrazzjoni ta' l-istabbiliment, inġenji tal-fabbrika, friża jew inġenji tal-friża ta' oriġini f'ittri li jinqraw.
Artikolu 3
1. Iċ-ċertifikati msemmija fl-Artikolu 2(2) għandhom isiru f'minn ta' l-anqas waħda mil-lingwi uffiċjali ta' l-Istat Membru fejn iseħħu l-kontrolli.
2. Iċ-ċertifikat għandu jkollu l-isem, kapaċità u firma tar-rappreżentant tad-DVFA, u t-timbru uffiċjali ta' dan ta' l-aħħar f'kulur differenti minn dak ta' ċertifikaturi oħra.
Artikolu 4
Din id-Deċiżjoni għandha tapplika mill-20 ta' Diċembru 2002.
Artikolu 5
Din id-Deċiżjoni hi indirizzata lill-Istati Membri.
Magħmul fi Brussel, fid-29 ta' Ottubru 2002.

Labels: 0
3
8
6
18